ועדת הכספים, כנסת 23, פרוטוקול מספר 211, 2020-12-16 10:00

ינון אזולאי: בוקר טוב.

ינון אזולאי: אני מתכבד לפתוח את ישיבת ועדת הכספים.

ינון אזולאי: היום יום רביעי כ"ח בכסלו, חנוכה, התשפ"א, 16 בדצמבר 2020.

ינון אזולאי: הנושא על סדר היום: הצעת חוק הרשות לפיתוח הנגב (תיקון - שינוי הגדרת הנגב), התש"ף-2020, הכנה לקריאה ראשונה.

ינון אזולאי: יוזמי החוק: אנוכי ינון אזולאי, חברי הכנסת משה ארבל ומיכאל מלכיאלי.

ינון אזולאי: אני אסביר מה מהות החוק ולאחר מכן נבקש התייחסויות.

ינון אזולאי: מהות החוק היא שהיום הרשות לפיתוח הנגב תחת משרד הפריפריה, הנגב והגליל מתכללת את הפעולות של הנגב על-פי קו 115.

ינון אזולאי: החוק הזה קיים כמה עשרות שנים אחורה, והיום הוא לא רלוונטי כי יש רשויות שהוא חתך אותן באמצע כמו שפיר וחוף אשקלון שחלק מהיישובים נמצאים בו וחלק לא.

ינון אזולאי: אשקלון כלל לא נמצאת בנגב, קריית מלאכי וכן אשדוד.

ינון אזולאי: לכן התיקון שאנחנו מבקשים לעשות זה להפוך למחוזות – דבר נורמלי וסביר יותר לעשות.

ינון אזולאי: להפוך למחוז דרום.

ינון אזולאי: גם ככה הערים האלה נמצאות בפריפריה אז סך הכול אנחנו הופכים את זה למחוז דרום.

ינון אזולאי: מחוז דרום מאפשר את התכלול לפי מחוזות והופך אותו להגיוני, כך שכולם נכנסים.

ינון אזולאי: ייכנסו גם באר-טוביה, יואב, שפיר.

ינון אזולאי: יואב, שפיר וחוף אשקלון היו נחתכים באמצע – חלק מיואב היה בפנים, חלק משפיר היה בפנים וחלק מחוף אשקלון היה בפנים וחלק היה בחוץ.

ינון אזולאי: מה שקורה זה שכשיש קול קורא ורוצים לתת סיוע אז מתחילים להגיד: אז מאיפה האנשים מגיעים?

ינון אזולאי: הם מגיעים מהנגב מקו 115 או שהם מגיעים מהפריפריה?

ינון אזולאי: זה היה גורם להרבה בלבול גם מבחינת פרויקטים, אירועים, פרויקט חונכות כמו קדימה מדע וכן הלאה.

ינון אזולאי: הצעת החוק הזאת תעשה שכל.

ינון אזולאי: בנוסף לכך גם נרצה לתקן סמכויות שניתנו לרשות לפיתוח הנגב שנתנו להן מטרות בלי סמכויות.

ינון אזולאי: מאוחר יותר אנחנו נבקש גם את ההתייחסות של היועץ המשפטי של הרשות לפיתוח הנגב שיסביר האם ועד כמה התיקון הזה חשוב גם באשר לסמכויות.

מיקי לוי: יש שרטוט גרפי של ההצעה?

ינון אזולאי: אני רואה שיש לטמיר שרטוט גרפי.

ינון אזולאי: יש לציין שזה לא מוציא אף רשות אלא רק מכניס רשויות.

ינון אזולאי: אגב, אשדוד נהפכה לאשכול סוציואקונומי 4 אז גם ירדה עכשיו.

ינון אזולאי: אז הדבר הזה רק יועיל לה עם כל הקורונה בשנה האחרונה.

ינון אזולאי: מיקי, אתה היית בעניין העסקים שרצו לעזור להם פה – הרי רצו לעזור להם כולם אבל הייתה בירוקרטיה.

ינון אזולאי: אבל כשהרשות לפיתוח הנגב אמרה שהיא מוכנה לעזור אבל לא נתנו לה את הסמכות החוקית אנחנו עכשיו משנים את זה כדי שיהיה יותר קל.

ינון אזולאי: זה כמו שראינו אתמול בעניין טבריה.

ינון אזולאי: אמרנו שדרך הרשות לפיתוח הגליל אפשר לעשות.

ינון אזולאי: המקומות האלה זה דבר יותר מסייע ונותן, ולכן אני חושב שהצעת החוק הזאת חשובה.

ינון אזולאי: אם חברי הכנסת מעוניינים להתייחס, בבקשה.

ינון אזולאי: אופיר כץ, בבקשה.

אופיר כץ: תודה רבה, אדוני היושב-ראש.

ינון אזולאי: ממלא מקום.

ינון אזולאי: יושב-ראש יש רק אחד אצלנו.

אופיר כץ: אני נהנה מזה, מה אכפת לך.

מיקי לוי: יש כמה שבאים לכיתה כל הזמן.

ינון אזולאי: אנחנו התלמידים המצטיינים, אתה אומר.

אופיר כץ: לפי מה שאני מבין הצעת החוק הזאת תפתח אפשרות לקבל סיוע ותקציבים מהמשרד.

אופיר כץ: זה דבר מבורך.

אופיר כץ: יש לי שתי שאלות: שינוי ההגדרה של המועצות ישפיע רק על החוק הזה ספציפית?

ינון אזולאי: ספציפית.

אופיר כץ: ובצפון המצב בסדר?

אופיר כץ: לא צריך לעשות תיקון?

ינון אזולאי: בצפון המצב כיום הוא בסדר.

ינון אזולאי: דרור סורוקה יתייחס לשאלה הזאת, הוא יותר מומחה.

ינון אזולאי: אבל בצפון יכול להיות שנצטרך שינויים מסוימים, אבל ניתן ליועצת המשפטית שלנו להגיד אם אפשר יהיה להכניס שינויים שזה יהיה דומה.

ינון אזולאי: לפי החוק, שכמו שבמחוז הצפון רשות הפיתוח הגליל מכניסה את כל מחוז הצפון – דבר שהוא אבסורד כי יקנעם שהייתה פעם עיר שזקוקה לעזרה היא היום עיר מרכז וחזקה אבל היא בכל זאת ברשות לפיתוח הגליל.

ינון אזולאי: לכן לקחנו את זה משם למחוז דרום.

ינון אזולאי: אבל יש להם גם סמכויות שיכול להיות שיצטרכו לקחת מפה ולהתאים לשם.

ינון אזולאי: צריך לבדוק אם אפשר אבל גם אם כן - -

אופיר כץ: גם בצפון יש מועצות אזוריות שנפתחות?

ינון אזולאי: לא, לא, זה מחוז.

ינון אזולאי: אם אתה שואל אז שאלתי – לא.

ינון אזולאי: אני שואל על הסמכויות.

ינון אזולאי: - - - ודאי שלא.

אופיר כץ: אוקיי.

שלומית ארליך: אני אשמח אם אלדד יתייחס גם לעניין המועצות האזוריות כי אני מבינה שהיום אתם מפרשים כך שהמועצות האזוריות כן נכללות?

אלדד אופק: בהחלט.

אלדד אופק: נכון להיום בפרשנות תכליתית של החוק אין לנו מנוס מלא להחריג את המועצות האזוריות.

אלדד אופק: הן חלק אינהרנטי מהסמכויות של הרשות, רק שבהגדרה "רשות מקומית" הגוף הזה שנקרא "מועצה אזורית" לא קיים.

אלדד אופק: היות שהוא לא קיים זה מכניס אותם לכל מיני קשיים.

אלדד אופק: לדוגמה, הנציגים במועצה הם נציגים מכל אחת מהרשויות המקומיות בנגב, אז לכאורה אם אני נצמד לנוסח החוק למועצות אזוריות אין נציג במועצה.

אלדד אופק: דה-פקטו יש להם נציג במועצה.

אלדד אופק: יש נציג במועצה לכל אחת מהמועצות האזוריות בתחומי הנגב.

אלדד אופק: זה מכניס אותנו לפרשנויות של החוק.

אלדד אופק: ברור שבחקיקה לא הייתה כוונה להחריג את המועצות האזוריות ולכן אנחנו נאלצים כל הזמן לתמרן משפטית, להסביר ולהסתמך על כל מיני מקורות נורמטיביים חיצוניים לחוק.

אלדד אופק: זה לא תקין ולא צריך להיות כך, ועדיף שהחוק יתוקן כך שהחוק יתוקן כך שמועצות אזוריות יהיו חלק אינהרנטי ממנו.

ינון אזולאי: תודה.

ינון אזולאי: דרור סורוקה, מנהל אגף בכיר בתכנון ובתקצוב במשרד.

דרור סורוקה: בוקר טוב לכולם.

דרור סורוקה: קל לי להסביר את זה ביחס לנגב ולגליל.

דרור סורוקה: בגליל הגבולות הם פשוטים.

דרור סורוקה: מחוז צפון של משרד הפנים זה הגליל ולכן אין שום בעיה לגבי הגליל.

דרור סורוקה: בנגב נקבע קו 115 שהיה בעבר 110 וזז ל-115.

דרור סורוקה: זאת מפה מדידה שאיננה בתוקף כבר שני עשורים, שזה גם אבסורד שמסתמכים על גבולות מפה שהמרכז למיפוי ישראל כבר לא משתמש בה זה שני עשורים.

דרור סורוקה: הקו הוא פשוט קו ישר שחותך את המפה בלי היגיון או הצדקה מקצועית.

דרור סורוקה: אני הלכתי לחפש בחוק מלפני 30 שנה הסברים מדוע השתמשו בשיטת המדידה הזאת, למה בקו הזה ומה ההיגיון ולא הצלחתי למצוא שום נימוק והסבר למה נקבע קו 115.

דרור סורוקה: ושוב, מאחר שהמפה בכלל לא בת שימוש, הדבר הכי הגיוני שאפשר היה לומר זה שהנגב הוא מחוז דרום של משרד הפנים כמו שהגליל הוא מחוז צפון של משרד הפנים.

דרור סורוקה: זה מייצר אחידות בין שני החוקים, בין שני התאגידים; זה מונע מצב של חיתוך רשויות באמצע כך שחלק מהיישובים נכללים וחלק לא.

דרור סורוקה: זה מונע הרבה אבסורדים.

דרור סורוקה: הרבה יותר נוח למערכת שאנחנו מתקנים את העיוות הזה במפה.

שלומית ארליך: תודה.

שלומית ארליך: אני אתחיל להקריא את ההצעה.

שלומית ארליך: זה משווה את ההגדרה למה שקיים היום בחוק הרשות לפיתוח הגליל.

שלומית ארליך: אני מבינה מזה שנכנסות שבע רשויות ואף רשות לא יוצאת החוצה.

שלומית ארליך: זאת המשמעות בפועל.

שלומית ארליך: אנחנו מבינים שמועצה אזורית היום דה-פקטו נכללת אף על פי שבחוק זה לא קיים.

שלומית ארליך: חבר הכנסת, אני מבינה שאתה מבקש להוסיף תיקון לגבי הסמכויות.

שלומית ארליך: זה יהיה בסעיף 5(א) לחוק.

שלומית ארליך: תיתוסף פסקה 9 שאומרת: "(9) כל תפקיד אחר הנוגע לפיתוח הנגב, המוטל עליה לפי כל דין או לפי החלטת הממשלה".

שלומית ארליך: "(10) ליזום פעולות בתחומי התרבות, החינוך, הרווחה הבריאות והקהילה, לטובת תושבי הנגב או חלק מהם".

שלומית ארליך: בסעיף 6 לחוק העיקרי יבוא: "(9) לבצע כל פעולה שתידרש לביצוע תפקידיה".

שלומית ארליך: מבחינת משרד האוצר יש עלות תקציבית?

ינון אזולאי: משרד האוצר, בבקשה.

ינון אזולאי: מעין ספיבק.

שלומית ארליך: אין אף אחד ממשרד האוצר?

ינון אזולאי: אוקיי.

טמיר כהן: הם היו אמורים לעלות בזום אבל הם לא שם.

ינון אזולאי: כנראה, אין להם על זה הערות.

ינון אזולאי: אפשר לעבור להצבעה.

טמיר כהן: אני אבדוק את זה כי היא דיברה איתנו הבוקר.

ינון אזולאי: יש מישהו אחר?

ינון אזולאי: לא.

ינון אזולאי: חבר הכנסת אלכס קושניר, תושב אשקלון, רצית להגיד משהו?

אלכס קושניר: אני מסתכל על סעיף 5 (10): "ליזום פעילות בתחומי תרבות, חינוך, רווחה וקהילה לטובת תושבי הנגב".

שלומית ארליך: הוספנו בריאות.

ינון אזולאי: הוספנו רק בריאות.

אלכס קושניר: הייתי מוסיף גם עלייה.

אלדד אופק: עלייה מוסדרת בהוראה בתוך החוק.

אלדד אופק: אם תסתכלו קליטת עלייה זאת סמכות מפורשת.

אלדד אופק: היא נמצאת בנפרד.

אלדד אופק: לא נאלצנו להוסיף אותה מכיוון שהיא כבר מוסדרת.

אלכס קושניר: אם זה מוסדר אז בסדר.

אלכס קושניר: אני רק רוצה - - -

ינון אזולאי: היא מוסדרת בחוק הראשי ברשות לפיתוח הנגב.

אלדד אופק: סעיף 5(8) קובע: "ליזום פעולות ליישוב הנגב ולהגברת יכולת קליטת העלייה".

אלכס קושניר: מדובר במהלך מבורך, ואולי תיקון איזשהו עוול היסטורי.

אלכס קושניר: סוף-סוף גם אשקלון – ולא רק אשקלון, גם קריית מלאכי - -

טמיר כהן: הם תכף יעלו בזום.

ינון אזולאי: קריית מלאכי, באר-טוביה, יואב, שפיר, אשדוד.

ינון אזולאי: אתה לא היית פה קודם אז כדי לסבר את האוזן – יואב, שפיר ואשקלון נחתכו באמצע.

ינון אזולאי: כלומר יכול להיות שמושב אחד היה ברשות ומושב אחד לא.

ינון אזולאי: אם הוא בא לאירוע היו אומרים: אתה לא יכול להיות פה כי אתה לא נמצא ברשות לפיתוח הנגב, אתה תשלם יותר לאירוע הזה ואחר פחות.

ינון אזולאי: פשוט ככה.

ינון אזולאי: באותה מועצה, אותה ארנונה ואותו דבר זה מה שהיה קורה.

טמיר כהן: ממשרד המשפטים קרן דהרי רוצה להתייחס.

ינון אזולאי: אוקיי.

ינון אזולאי: קרן דהרי, בבקשה.

קרן דהרי: בוקר טוב.

קרן דהרי: רציתי לשאול אם נערך מיפוי לגבי המשמעויות של ההצעה כי יש דברי חקיקה אחרים שמפנים לנגב ואומרים: "כהגדרתו בחוק רשות הפיתוח".

קרן דהרי: אז נדמה לי שזה לא רק לעניין הסמכויות לגבי החוק הזה.

קרן דהרי: השאלה אם הבדיקה הזאת נעשתה.

ינון אזולאי: אלדד, בבקשה.

אלדד אופק: לא על-ידי, לפחות.

אלדד אופק: לא ביצענו בדיקה של השלכות רוחב - - -

אופיר כץ: אם יש לזה השלכות על חוקים אחרים.

ינון אזולאי: דרור יענה על זה.

ינון אזולאי: אבל לגבי חוקים אחרים – אנחנו מתקנים את חוק הרשות לפיתוח הנגב ולא נוגעים בסמכויות של חוק הנגב המקורי.

ינון אזולאי: אנחנו נוגעים רק בסמכויות של הרשות לפיתוח הנגב שהן תחת משרד הנגב, הגליל והפריפריה.

ינון אזולאי: גם בחוק עצמו זה מובא ככה.

ינון אזולאי: אם דרור סורוקה רוצה לחדד את זה אני אשמח.

דרור סורוקה: קרן, קודם כול, אפשר לרשום בחוק בקלות שאפשר לעשות את זה לעניין הרשות לפיתוח הנגב, ובכך למנוע גלישה כזאת.

דרור סורוקה: אבל שנית, אין לנו הגדרה רשמית פורמלית של הנגב במדינה כשם שלכל משרד יש מפת עדיפות לאומית משל עצמו.

דרור סורוקה: אנחנו משתמשים בנגב כהגדרתנו לרשות לפיתוח הנגב וזה במשרד שלנו, בגבולות שלנו.

דרור סורוקה: כמו במפות עדיפות לאומית כל משרד בוחר את המפה שלו ומבצע את ההתאמות שלו.

דרור סורוקה: האם יש משרדי ממשלה אחרים שמפעילים כלים ובוחרים להגדיר את הנגב כמו שהרשות עושה?

דרור סורוקה: יכול להיות.

דרור סורוקה: אבל זה כבר עניינם ושיקולם.

דרור סורוקה: זה לא שההגדרה שלנו לנגב מחייבת אותם וכופה עליהם והם חייבים לפעול על פיה.

דרור סורוקה: יכול להיות שהם פשוט לוקחים אותה משיקולי נוחות גרידא או משהו היסטורי.

דרור סורוקה: אבל זה לא מחייב.

דרור סורוקה: ההגדרה מחייבת אותנו, היא לא מחייבת אף משרד אחר.

קרן דהרי: יכול להיות שיש דברי חקיקה.

קרן דהרי: למשל, יש תיקון מס' 8 לפקודת הוועדות השיתופיות – סיפור של ועדות קבלה ביישובים קהילתיים.

קרן דהרי: בחוק שם יש הגדרה של יישובים בנגב ובגליל ובהגדרת נגב כתוב: "נגב –כהגדרתו בחוק הרשות לפיתוח".

קרן דהרי: לכן זה לא לשיקול דעתם.

קרן דהרי: הם הולכים לפי ההגדרה בחוק, והיא מפנה לחוק הספציפי שאנחנו דנים בו כרגע.

אופיר כץ: אז מה צריך להוסיף כדי שזה יהיה ספציפית?

קרן דהרי: יכול להיות - - - אני רק אומרת שצריך היה לבחון את זה.

שלומית ארליך: ברגע שאנחנו משנים את ההגדרה החוק שמפנה לחקיקה הזאת ישתנה בהתאם.

ינון אזולאי: היא רוצה שלא ישתנה.

ינון אזולאי: אז דרור סורוקה אומר - -

שלומית ארליך: אבל זה לא מה שאני מבינה.

שלומית ארליך: היא פשוט שואלת האם היא עשתה בדיקה של כל החוקים שמושפעים מההגדרה שקיימת בחוק הזה, והאם ההגדרה תשליך.

שלומית ארליך: אנחנו נעשה בדיקה נוספת בעניין.

אופיר כץ: אולי לפני הבדיקה – אם יש אפשרות.

אופיר כץ: זאת הבעיה - -

שלומית ארליך: זה לא בהכרח בעיה.

שלומית ארליך: בחקיקה כן רוצים ליצור מתאם אחיד.

שלומית ארליך: כשמדברים למשל על הנגב שההגדרה תהיה דומה.

שלומית ארליך: לא תמיד קיימת סיבה להבחנה.

אופיר כץ: אבל הם לא עשו את זה, להערכתי, בשביל שזה יהיה של חוקים אחרים.

אופיר כץ: הם רוצים את זה למשרד הנגב והגליל.

אופיר כץ: אם יש ניסוח נוסף שצריך להוסיף כדי לחדד שזה משפיע רק על החוק הזה.

שלומית ארליך: הבעיה היא שחוקים אחרים מפנים להגדרה, ואז צריך להיכנס לכל חוק אחר שמפנה ולקבוע את ההגדרה כמו שהיא נקבעה במקור, אם לא רוצים לשנות בהתאם.

שלומית ארליך: צריך לעשות תיקונים עקיפים לחוקים אחרים שבהם מפנים להגדרה בחוק הזה.

אופיר כץ: מסובך.

שלומית ארליך: לא בטוח שזה נדרש.

שלומית ארליך: קרן, חוץ מהחוק הזה האם מצאת משהו נוסף?

קרן דהרי: לא.

קרן דהרי: הדבר היחיד שהוסיפו פה בהגדרה של רשות מקומית זה מועצה אזורית.

קרן דהרי: לכאורה, לפי החקיקה, היו צריכים להכניס נציגים של המועצות האזוריות, וממילא הם עושים את זה.

קרן דהרי: אז מעבר לעניין הזה אני לא ראיתי דברים נוספים לבחון.

אופיר כץ: אז אפשר להוסיף תיקון של החוק שמושפע ממנו.

שלומית ארליך: אלדד, האם אתה רואה סיבה ליצור דיפרנציאציה בהגדרות של הנגב?

אלדד אופק: ראשית, אני מופתע לשמוע לראשונה לשמוע שיש חקיקה אחרת שמפנה להגדרת הנגב בחוק הרשות לפיתוח הנגב.

אלדד אופק: אנחנו משתמשים בהגדרה הזאת בקולות קוראים ובנהלי הקצאה וכדומה.

אלדד אופק: אבל חדש לי שיש חוק שמפנה להגדרה הזאת, ולו רק מכיוון שההגדרה כל כך מסורבלת ובעייתית.

אלדד אופק: אני לא יכול לספר לכם עד כמה הסתרבלנו סביב ההגדרה.

אלדד אופק: יש אלינו כל הזמן פניות להסביר מהי שיטת קסיני סולדנר, איפה מוצאים עליה חומרים.

אלדד אופק: פניות למפ"י חוזרות מושבות ריקם.

אלדד אופק: מאוד קשה למפות את הקו הזה או להבין את ההיגיון בו.

אלדד אופק: אז עכשיו אני שומע שיש חקיקה אחרת שמפנה ושואבת את ההגדרה בשלמותה לחוק אחר.

אלדד אופק: אפשר לטפל בזה בקלות על-ידי הוספה של פסקה שתגדיר שכל חוק אחר שמשתמש בהגדרת הנגב, התיקון הזה לא יחול עליו.

אלדד אופק: זאת אומרת התיקון הזה יחול אך ורק על ההגדרה - -

שלומית ארליך: לא, זה לא משהו - -

ינון אזולאי: אלדד, אנחנו נרצה להעביר את זה בקריאה ראשונה.

ינון אזולאי: הרשות לפיתוח הנגב, בינתיים יש לכם כמה ימים לבדוק אם יש עוד חוקים כאלה ומה ההשלכה של החוק הזה על החוקים האלה, ולהחזיר לנו תשובות כדי שנבחן גם אם יש מול משרדים אחרים.

ינון אזולאי: תבחנו את זה כדי שלא ייפגע, כי אנחנו לא רוצים לפגוע בחוק הכללי.

אלדד אופק: אז אנחנו נבצע בדיקת רוחב על ההפניה להגדרה הזאת, ונראה מה ההשלכות.

אלדד אופק: אני לא יודע אם נוכל לבדוק תוך כמה ימים אבל נעשה מאמץ.

שלומית ארליך: מעין ספיבק עלתה?

ינון אזולאי: תודה רבה.

ינון אזולאי: מעין ספיבק ממשרד האוצר נמצאת?

מעין ספיבק: בנוגע לשאלת עלויות ישירות לשינוי הגדרה – אין עלויות ישירות לשינוי ההגדרה כיוון שהמשרד לפיתוח הנגב והגליל מתוקצב באופן שנתי והמשמעות של זה היא שהתקציב פשוט יחולק וייועד גם לחלקים הנוספים שייתוספו לנגב.

מעין ספיבק: יש מקום לשאול על הסיוע והעל המיקוד בסיוע ברגע שאנחנו מכניסים עוד רשויות להגדרה הזאת, ואנחנו יודעים להגיד שבניתוחים כלכליים הפערים בין מי שעד היום מוגדר בנגב לבין מי שייתוספו עכשיו הם משמעותיים להזדמנויות התעסוקתיות באשקלון ובאשדוד.

מעין ספיבק: הן גדולות יותר מאשר בנגב כפי שמוגדר היום.

מעין ספיבק: ואפשר לראות את זה בכל ניתוח כלכלי שאנחנו מציגים.

מעין ספיבק: לכן אין פה עלות תקציבית, אבל לדעתי זה יפגע ביעילות של הקצאות משרד פיתוח הנגב והגליל.

שלומית ארליך: למה?

מעין ספיבק: כשאנחנו שואלים מה הייעוד של המשרד לפיתוח הנגב והגליל, מה הוא צריך לעשות אנחנו בעצם אומרים שיש פה פערים שמבוססים על גאוגרפיה, למרות שהיום משרד הנגב והגליל מטפל גם בפריפריה חברתית.

מעין ספיבק: אבל בבסיס יש פערים שמבוססים על גאוגרפיה.

מעין ספיבק: התחבורה וההזדמנויות התעסוקתיות מצומצמות יותר בפריפריה, ואנחנו רואים את זה כתופעה כלל עולמית.

מעין ספיבק: אנחנו רואים שבמרכזים יש משיכה יותר ויותר גדולה של כל העולם העסקי למרכזים עסקיים גדולים ומרוכזים – mega cities – רואים את זה בכל העולם וגם בישראל מתחילים לראות את התופעה הזאת.

מעין ספיבק: השאלה איך שומרים על אחריות כלכלית בפריפריה היא שאלה לפתחם של כל קובעי המדיניות בכל העולם.

מעין ספיבק: זאת סוגיה לא פשוטה בכלל.

מעין ספיבק: לדעתי, הממשלה היא לא הגורם.

מעין ספיבק: היא יכולה לעשות קסמים בתוך זה אבל בטוח שיש לה אחריות לפיתוח הכלכלה בפריפריה.

מעין ספיבק: לפי הערכות המועצה האזורית לכלכלה וגם לפי מה שאנחנו רואים היום על בסיס נתוני הגירה חיובית, אשקלון היא לא פריפריה כמו באר-שבע.

מעין ספיבק: אשקלון גדלה משמעותית בעוד באר-שבע והנגב באופן כללי לא גדל משמעותית.

מעין ספיבק: אנשים בוחרים להגר לשם, יש שם הזדמנויות, הם מזהים את הקרבה למרכז כקרבה שמשרתת אותם ולכן הם יכולים להגיע.

מעין ספיבק: כלומר אנשים על דעת עצמם בלי סיוע מיוחד מהממשלה בוחרים להגר לאשקלון ולאשדוד שבוודאי גדלה והפכה להיות אחת הרשויות הגדולות בישראל.

מעין ספיבק: עכשיו אם אנחנו מכניסים אותם אז נסייע לאותן רשויות גדולות, ובזה נפחית את הסיוע לנגב וגם אם מטרת משרד הנגב והגליל היא צמצום פערים אז בעצם עכשיו אנחנו מסייעים באופן רוחבי לשטח גדול הרבה יותר מה שאומר שאנחנו לא מקצים את המשאבים שלנו לצמצום הפערים, וזה אומר שהם יצומצמו.

שגית אפיק: אבל זה לא מה שההצעה אומרת.

שגית אפיק: ההצעה בסך הכול נותנת הגדרה רחבה יותר שתאפשר הגברת שיקול הדעת של הרשות לפיתוח הנגב והגליל, והיא גם, אם אני מבינה נכון, מחליפה שיטת מדידה מיושנת בהגדרה יותר מדויקת ונכונה לחקיקה.

שגית אפיק: אני טועה?

ינון אזולאי: בדיוק ככה.

קריאות: - - -

שגית אפיק: אבל זה לא אומר שזה מה שיהיה.

שגית אפיק: זה רק אומר שיש פה הגדרה נכונה יותר מבחינה חקיקתית, אם אני מבינה נכון.

ינון אזולאי: כן.

אופיר כץ: כן.

ינון אזולאי: יותר מזה אמרנו שאת יואב ושפיר זה היה חותך באמצע.

אחמד טיבי: האם זה פחות תקציב ליישוב?

ינון אזולאי: דרור סורוקה התייחס לזה.

קריאה: כן.

ינון אזולאי: מה כן?

ינון אזולאי: היא אמרה שלא.

שגית אפיק: אני רק רוצה להבין: ההצעה עצמה בסופו של דבר לא עושה את החלוקה של המשאבים.

שגית אפיק: החלוקה של המשאבים תיעשה לפי שיקול דעת ובהתאם לקריטריונים שייעשו אחר כך במשרד ברשות, אם אני מבינה נכון.

שגית אפיק: לכן יכול להיות שאת מעלה חשש מסוים אבל זה לא דבר שיתממש בוודאות.

מעין ספיבק: אני אגיד כך: אין פה כסף שנשפך לתוך משרד הנגב והגליל, ואז מתפזר בין הרשויות האלה בלי שום שיקול דעת, זה נכון.

מעין ספיבק: עם זאת יש מרכזי צעירים שמתוקצבים על בסיס הגבולות הגאוגרפיים שמתאפשרים למשרד לתקצב לפיהם, ובזה כן נראה שינוי בהקצאה ונראה הפחתה בהקצאה לאזורים אחרים.

מעין ספיבק: בנוסף ברגע שיש אפשרות אנחנו נניח שהיא תתממש כי אם לא, אין לזה חשיבות לשינוי החוק.

מעין ספיבק: כך שאני מתייחסת אומנם לאפשרות, אבל זאת האפשרות העיקרית שתנבע משינוי החוק.

אופיר כץ: אבל זה נתון לשיקול השר שמוציא את התוכנית בשיתוף פעולה עם ראשי הרשויות.

אופיר כץ: הם יודעים לייעד את התוכניות האלה לאוכלוסיות שצריכות אותן.

אופיר כץ: סך הכול הנושאים שמדברים עליהם זה רווחה ובריאות אז השר עם התוכנית שיודע שתעזור לו.

מעין ספיבק: הכנסת עושה עבודה כדי לתחם את עבודתה של הממשלה ולייצר לה את גבולות הגזרה שבהם היא נדרשת לעבוד, והממשלה אכן עובדת ככה.

מעין ספיבק: אז עכשיו אתם אומרים שהכנסת תאפשר את העבודה הזאת ותשאיר את הנושא לשיקול הדעת של השר, ואני מצדי משקפת לכם את המשמעויות הפוטנציאליות של המדיניות הזאת.

ינון אזולאי: מעין, דיברת על מרכזי צעירים – אז גם היום מרכזי צעירים לא נמצאים בכל הנגב והגליל, אלא נמצאים על פי שיקול הדעת של המשרד ויש אותם גם בפריפריה כי המשרד ממונה היום גם על הפריפריה החברתית.

ינון אזולאי: אז מה שעושים, אם לצורך העניין יש היום באשדוד או באשקלון מרכז צעירים אז את מתחמת אותו ברשות לפיתוח הנגב.

ינון אזולאי: לכן זה לא אמור לפגוע, אלא רק לייעל זאת.

ינון אזולאי: בכל אופן, תודה רבה לך, מעין.

ינון אזולאי: חבר הכנסת בצלאל סמוטריץ', רצית לשאול שאלה, בבקשה.

בצלאל סמוטריץ': אחד העיוותים בהגדרה הנוכחית של החוק הקיים הוא שמכיוון שהנגב מוגדר כשטח המדינה מדרום לקו 115, הגיעו משפטנים ב-2016 או ב-2017 והחליטו שאסור לרשות לפעול בשטחי יהודה ושומרון למרות שהם נמצאים דרומה לקו 115.

בצלאל סמוטריץ': במשך הרבה מאוד שנים הרשות שהוקמה מכוח חוק פעלה גם ביישובים האלה, אבל התעוררו המשפטנים בוקר אחד על צד שמאל והחליטו שמכיוון שההגדרה היא "שטח המדינה שמדרום לקו 115" אז יו"ש היא מחוץ לשטח המדינה, ולכן החליטו שאסור לרשות לפעול ביהודה ושומרון.

בצלאל סמוטריץ': יש הצעת חוק שאנחנו ניסינו לקדם ולא הצלחנו כי הכנסות פה התפזרו בקצב של החלפת נעליים בערך, שהייתה אמורה למחוק את המילים: "שטח המדינה".

בצלאל סמוטריץ': שטח שמדרום לקו 115 באופן שבו בצורה שוויונית להוסיף את הפרמטרים – הרי אנחנו לא מחייבים, אנחנו רק מאפשרים לרשות לפעול גם שם.

בצלאל סמוטריץ': אני רוצה לבקש שבמסגרת התיקון הנוכחי – הרי אתם עכשיו מחליפים בכלל את ההגדרה של המושג "נגב" ומגדירים אותו "מחוז דרום", אז אני מבקש שיהיה ברור שמדובר גם על מחוז יהודה ושומרון באזור הדרומי שלו.

בצלאל סמוטריץ': אין לי ספק שהיועץ המשפטי לוועדה יוכל למצוא את הניסוח המדויק איך עושים את זה.

בצלאל סמוטריץ': אבל לא יכול להיות מצב שיישובים שנמצאים, לפי כל הפרמטרים, באותם תנאים והגדרות, וכמובן הכול על בסיס הפרמטרים הסוציו-אקונומיים וכולי, אבל כמו שעכשיו הסברתם ביחס לתיקון הזה – אנחנו לא מחייבים לתת, אבל אנחנו מאפשרים.

בצלאל סמוטריץ': לא יכול להיות מצב שמישהו יעשה איזושהי מובלעת, יחתוך החוצה את יישובי דרום הר חברון פשוט מכיוון שהם מחוץ לשטח המדינה.

בצלאל סמוטריץ': זאת בושה וחרפה.

מיקי לוי: אבל לא מדובר על זה כרגע.

בצלאל סמוטריץ': זה מה שמדובר כי עכשיו מחליפים את ההגדרה.

מיקי לוי: לא מדובר כרגע על יישובי דרום הר חברון.

בצלאל סמוטריץ': מיקי, אתה אומר שיש אזור דרום הארץ, ואתה נותן לו.

ינון אזולאי: מחוז דרום.

בצלאל סמוטריץ': מחוז דרום.

בצלאל סמוטריץ': עכשיו אתה מרחיב אותו.

בצלאל סמוטריץ': מה אתה עושה עכשיו?

בצלאל סמוטריץ': אתה לוקח יישובים שמבחינת קווי רוחב נמצאים שם.

בצלאל סמוטריץ': אחד המאפיינים: המרחק, האתגרים הם נגב לכל דבר ועניין; אתה שם אותם בחוץ כי זה יהודה ושומרון.

בצלאל סמוטריץ': אני לזה לא מוכן.

בצלאל סמוטריץ': אני רוצה לבקש שהעיוות הזה שהוא, לצערי הרב, תוצאה של פרשנות משפטית מופרכת לחלוטין של השנים האחרונות, יתוקן, ואז כולנו נוכל להצביע בלב שלם.

בצלאל סמוטריץ': מיקי, אני לא חושב שאתה אמור להתנגד.

בצלאל סמוטריץ': אני ראיתי איך אתה נאבק, בצדק, על המעליות בבני-ברק, וגם אתה לא אמור לתמוך באפליה של יהודה ושומרון רק בגלל שהם כאלה.

מיקי לוי: כל זמן שיש יהודים ביהודה ושומרון ניתן להם את כל השירותים, את כל ההגנה.

בצלאל סמוטריץ': יפה.

בצלאל סמוטריץ': אז זה מה שאני מבקש לעשות גם פה.

אופיר כץ: זה מה שהוא רוצה.

בצלאל סמוטריץ': זה מה שאני מבקש.

בצלאל סמוטריץ': אם מגיע להם שיקבלו.

בצלאל סמוטריץ': אתה לא יכול להגיד שמגיע להם אבל אני מוציא אותם - -

מיקי לוי: בצורה כזאת.

בצלאל סמוטריץ': לא.

בצלאל סמוטריץ': למה בצורה כזאת?

בצלאל סמוטריץ': מיקי, תקשיב לי רגע עד 2017 הרשות לפיתוח הנגב והגליל - -

ינון אזולאי: נבקש גם חוות דעת משפטית.

שגית אפיק: אני רוצה להבין: בהחלטת הממשלה שמצוינת בדברי ההסבר 2025 שמדברת על תוכנית רב-שנתית לפיתוח הדרום – מה ההגדרה של הדרום בה?

שגית אפיק: כי עכשיו אם אני מבינה נכון אתה מפנה למחוז הדרום "כפי שנקבעו גבולותיו בהודעה על חלוקת שטח המדינה".

מיקי לוי: ינון, לנגב וגליל אין סמכויות ביהודה ושומרון.

ינון אזולאי: אגב, רק לידיעה, פעם דרום הר חברון היה ברשות לפיתוח הנגב, ומשום-מה הוא יצא.

בצלאל סמוטריץ': מיקי, תקשיב לי, ב-2017 - -

ינון אזולאי: זה נכון.

ינון אזולאי: ב-2017 היא הייתה.

ינון אזולאי: אני הייתי במשרד כשהיא הייתה.

בצלאל סמוטריץ': היא הייתה עד 2017.

בצלאל סמוטריץ': עכשיו, שוב, מה זה הייתה?

בצלאל סמוטריץ': היא קיבלה לפי הקריטריונים, לא בגלל תעדוף.

שלומית ארליך: מה שמופיע בהגדרה בהחלטת הממשלה: "יישובי הדרום – רשויות מקומיות במחוז דרום לפי הגדרתו על-ידי משרד הפנים, למעט: (א).

שלומית ארליך: יישובי עוטף עזה ולעניין הטבות לרשויות, רשויות מקומיות שבהן נמצאים יישובי עוטף עזה, שדרות, שער הנגב, שדות נגב, חוף אשקלון ואשכול - -

בצלאל סמוטריץ': יש להם החלטות אחרות.

ינון אזולאי: כן.

שלומית ארליך: - - המקבלות מענה במסגרת החלטות ממשלה נפרדות, אלא אם צוין במפורש אחרת בסעיף הרלוונטי בהחלטה זו; (ב) אילת – אשר לה מאפיינים ייחודיים הנגזרים ממיקומה הגאוגרפי ומאפייני היישוב עצמו, והנהנית כבר היום משורת הטבות ייחודית מכוח החוק ובמסגרת פעולות והשקעות הממשלה".

בצלאל סמוטריץ': אז גם פה יו"ש לכאורה בחוץ כי אתם מדברים על מחוז דרום במשרד הפנים.

שגית אפיק: אז גם בהחלטת הממשלה הוא בחוץ כי הוא נצמד להחלטת הממשלה.

בצלאל סמוטריץ': הטענה שלי היא שההגדרה הנוכחית מכניסה את יו"ש עד שהגיעה הפרשנות הזאת ב-2017.

שגית אפיק: מי נתן את הפרשנות הזאת, משרד המשפטים?

בצלאל סמוטריץ': יועץ משפטי.

בצלאל סמוטריץ': כן.

שגית אפיק: אתה רוצה - - - את משרד המשפטים שנבין את זה?

ינון אזולאי: בבקשה, היא נמצאת איתנו כאן עדיין?

טמיר כהן: כן.

טמיר כהן: קרן דהרי.

בצלאל סמוטריץ': הם אמרו שאין להם בעיה מהותית עם זה, אבל כיוון שכתוב "שטח המדינה" אז אתם המחוקקים החרגתם את זה כשאף אחד לא חלם ולא פנטז על זה.

בצלאל סמוטריץ': אבל זה מה שהם עשו.

ינון אזולאי: בקריאה ראשונה אפשר לשנות?

שגית אפיק: אתה יכול להחליט שאתה משנה, אבל אם אתה נצמד להחלטת הממשלה גם החלטת הממשלה לכאורה לא נותנת.

ינון אזולאי: - - -

בצלאל סמוטריץ': הרי אם תלך על ההגדרה שלך אתה עכשיו מקבע החלטה שמוציאה את יו"ש לצמיתות.

בצלאל סמוטריץ': הרי עד עכשיו טענו שיו"ש בפנים והם טענו שלא.

בצלאל סמוטריץ': אמרנו: אין בעיה, נעשה תיקון קטן, נמחק את המילים "שטח המדינה", נכתוב "השטח שמדרום" ונכניס את יו"ש.

בצלאל סמוטריץ': אתה רוצה עכשיו לשנות את ההגדרה הזאת כדי שיו"ש תהיה בחוץ אינהרנטית?

ינון אזולאי: בצלאל, אני מסכים איתך שדרום הר חברון הייתה תחת הרשות לפיתוח הנגב כשאני הייתי במשרד ב-2015, 2016.

ינון אזולאי: היום היא משתתפת בקולות הקוראים שלהם.

ינון אזולאי: היום היא נמצאת בפריפריה.

ינון אזולאי: זה לא שהיא לא מקבלת אבל היא מקבלת מהפריפריה.

ינון אזולאי: אבל הבעיה היא שבפריפריה היא מחולקת ויש לה בעיה עם זה כמו שקרה פה שחלק כן וחלק לא.

ינון אזולאי: התיקון שבצלאל מדבר עליו הוא שבמשרד רצינו לעשות עם זה משהו ולהפריד את זה.

בצלאל סמוטריץ': הייתה הסכמה: המשרד הסכים, השר הסכים.

בצלאל סמוטריץ': גם משרד המשפטים הסכים.

בצלאל סמוטריץ': הרי הם לא טוענים שאסור להכניס את יו"ש אבל הם אומרים: אתם המחוקקים כתבתם בהגדרות "שטח המדינה", יו"ש זה מחוץ למדינה, לשיטתם – אני כמובן לא מסכים עם זה – אבל אמרנו, בסדר, זה תיקון טכני.

בצלאל סמוטריץ': עכשיו אי אפשר ללכת לסעיף שיש לו מטרה אחת אבל בעצם מוציא - - -

ינון אזולאי: חבר הכנסת סמוטריץ', תודה.

ינון אזולאי: קרן דהרי ממשרד המשפטים, בבקשה.

קרן דהרי: אני לא יודעת על מה מדובר בעבר, לא טיפלתי בעבר בנושאים האלה, אבל החוק מדבר בעד עצמו וגם החלטת הממשלה.

קרן דהרי: אם הבנתי נכון ממילא הם מתוקצבים כיוון שהם מוגדרים כפריפריה.

קרן דהרי: התיקון שמדובר עליו כרגע זאת הצעת חוק אחרת שניסו לקדם אותה ולא הצליחו.

קרן דהרי: אולי אפשר לקדם אותה באופן אחר.

קרן דהרי: אני לא יודע, אני לא יכול להתייחס לגופו של עניין מעבר לזה.

ינון אזולאי: דרור, אתה יודע להסביר לנו מאיפה זה הגיע כשהם היו בתוך הרשות לפיתוח הנגב?

דרור סורוקה: קודם כול אני אומר שחבר הכנסת סמוטריץ' צודק במאה אחוז.

דרור סורוקה: עד 2016 או 2017 מבחינתנו הר חברון היה חלק מהנגב לכל דבר וקיבלה תקציבים מהמשרד.

דרור סורוקה: באותו זמן הגיעה חוות דעת משפטית שאמרה שבגלל שרשות המדינה – זאת אומרת שרשויות מקומיות ביהודה ושומרון לא יכולות להיכלל תחת חוק הרשות לפיתוח הנגב ולכן במשך שלוש-ארבע שנים שתי רשויות: דרום הר חברון וקריית ארבע שהיו מתוקצבות מהמשרד על בסיס קבוע נגרעו בבת-אחת, זאת אומרת בבת-אחת הוצאנו אותם מהרשימות ובבת-אחת הפסקנו לתמוך בהם.

דרור סורוקה: היו ניסיונות לתקן את זה ופשוט למחוק את המילה "מדינה אבל זה נעצר ולא התקדם מכל מיני סיבות שלא קשורות למשרד, כי המשרד כן הסכים לתיקון במקור.

דרור סורוקה: אבל זה נעצר באפיקים אחרים.

דרור סורוקה: מעבר לזה אין לי מה לומר חוץ מזה שהמציאות יצרה עוול שלדעתנו הוא לא הגיוני ולא סביר מקצועית, כי מישהו - - -קו ולטעמו כל מי שמתחת לקו צריך להיות בפנים והניואנסים הקטנים קיפחו שתי רשויות.

שגית אפיק: יש לך להעביר לנו את חוות הדעת?

שגית אפיק: קרן אמרה שהיא לא מכירה.

דרור סורוקה: נמצא אותה.

דרור סורוקה: היא נמצאת בוודאות במחלקה המשפטית של המשרד אצלנו.

דרור סורוקה: הם ימצאו אותה.

דרור סורוקה: מבחינה מקצועית זה עשה עוול, מבחינה משפטית – אני לא משפטן ולא מחוקק - -

בצלאל סמוטריץ': אפשר פשוט לכתוב פה: מועצה אזורית דרום הר חברון וקריית ארבע.

בצלאל סמוטריץ': אם יש הסכמות על זה.

שגית אפיק: אלדד, אתה מכיר את חוות הדעת הזאת?

אלדד אופק: אני לא מכיר את חוות הדעת באופן ספציפי, אני מכיר את העיסוק בנושא.

אלדד אופק: אתם צריכים להבין ששיטת קסימי סולדנר חותכת קו רוחבי שמגיע לירדן, לפי דעתי.

אלדד אופק: אז פשוט להוריד את המילה "מדינה" זה קצת בעייתי.

אלדד אופק: אבל בהחלט אפשר ליזום כל הגדרה אחרת.

אלדד אופק: אין לנו שום התנגדות מהותית לשינוי הזה.

בצלאל סמוטריץ': תכניסו פה.

בצלאל סמוטריץ': אם אתם רוצים את ההגדרה הזאת - -

אופיר כץ: אי אפשר להוסיף את שתי הרשויות?

בצלאל סמוטריץ': בדיוק.

בצלאל סמוטריץ': תוסיפו את שתי הרשויות האלה.

שגית אפיק: אי אפשר להוסיף את שתי הרשויות האלה כי זה לא פר-רשות, זאת הגדרה של מחוז דרום.

שגית אפיק: כל ההצעה הזאת באה להגיד מה ההגדרה - - -

בצלאל סמוטריץ': הגדרה של מחוז דרום - -

שגית אפיק: אין בעיה.

שגית אפיק: אפשר להגדיר את הנגב בצורה של קווי אורך ורוחב אחרים, אבל זה דורש חשיבה.

שגית אפיק: אני לא יודעת להציע לכם את זה כרגע.

שגית אפיק: להוריד את המילה "מדינה" יכול לגרום נזקים - -

אופיר כץ: לא אמרתי להוריד, אמרתי להוסיף אותם.

אופיר כץ: את אומרת שאי אפשר.

אופיר כץ: יש פתרון אחר?

שגית אפיק: אני יכולה לחשוב על פתרון, אני צריכה לראות את חוות הדעת.

שגית אפיק: צריך לחשוב על זה.

שגית אפיק: אבל זה תיקון שיגדיר אחרת ממה שאתה הגדרת.

אופיר כץ: המשרד בעד.

שגית אפיק: - - - לקריאה ראשונה אני מציעה להישאר בנוסח הזה.

שגית אפיק: לקראת הקריאה השנייה והשלישית גם נקבל את חוות הדעת, גם נעשה חשיבה על הגבולות, גם אתה תחשוב.

ינון אזולאי: מקבל.

בצלאל סמוטריץ': אתם רוצים דברי הסבר בהכנה לקריאה ראשונה, נכון?

שגית אפיק: כן.

בצלאל סמוטריץ': אני מבקש שבדברי ההסבר תהיה התייחסות לעניין הזה.

בצלאל סמוטריץ': עושים את זה לא מעט פעמים.

בצלאל סמוטריץ': זאת אומרת נכתוב שכרגע אנחנו מאשרים את הנוסח הנוכחי.

בצלאל סמוטריץ': אבל הייתה הסכמה בוועדה והייתה הסכמה של המשרד וחשוב שזה ייכתב בדברי ההסבר שיש כאן עוול.

בצלאל סמוטריץ': דרור אמר דבר מאוד ברור: זה עוול ברמה המקצועית שצריך לתקן אותו.

בצלאל סמוטריץ': תכתבו שסוכם בוועדה שלקראת הקריאה השנייה והשלישית הנושא ייבחן כדי לראות איך מתקנים אותו.

בצלאל סמוטריץ': גברתי היועצת המשפטית, אני סומך עלייך ולא עליהם.

בצלאל סמוטריץ': הם לא יעשו את זה - -

שגית אפיק: בסדר, אז אני צריכה לחשוב.

שגית אפיק: זה מצריך חשיבה.

בצלאל סמוטריץ': אני מסכים.

בצלאל סמוטריץ': אני רק מבקש שבדברי ההסבר - -

ינון אזולאי: בצלאל, גם אני איתך, אתה יודע.

ינון אזולאי: גם דרור אמר, וזה מקל עלינו שדרור מביא לנו את חוות הדעת הזאת של הרשות לפיתוח הנגב והגליל.

ינון אזולאי: היועץ המשפטי אלדד אומר שאין לו בעיה.

ינון אזולאי: גם הם יעשו את העבודה.

ינון אזולאי: אנחנו מבקשים להזדרז עם העבודה הזאת גם אצלכם וגם דרור, להמציא ולשלוח לוועדה את חוות הדעת הזאת.

בצלאל סמוטריץ': כל מה שאני מבקש זה שייכתב בדברי ההסבר שנאמר פה שנעשה עוול מקצועי.

בצלאל סמוטריץ': הייתה הסכמה מהותית.

בצלאל סמוטריץ': כל השאלה איך עושים את זה וזה יחכה לקריאה שנייה.

ינון אזולאי: אני מבקש להוסיף את זה.

קרן דהרי: דרור, אתה יודע לומר לפרוטוקול האם המשרד לפריפריה לא מתקצב את קריית ארבע?

בצלאל סמוטריץ': מה זה קשור?

בצלאל סמוטריץ': יכול להיות שהוא מתקצב - -

אופיר כץ: הוא מתקצב גם רשויות נוספות שאנחנו מכלילים פה עכשיו.

בצלאל סמוטריץ': מה זה קשר?

בצלאל סמוטריץ': גם משרד הפנים מתקצב אותם.

בצלאל סמוטריץ': מה הקשר בין ביצה לתרנגולת?

קרן דהרי: מה החשיבות שהם יתוקצבו דווקא מהרשות לפיתוח הנגב?

בצלאל סמוטריץ': לא יודע.

בצלאל סמוטריץ': מחר ברשות יהיו תקציבים ול- - - לא יהיו.

ינון אזולאי: בצלאל, בוא ניתן לדרור שיענה, ונעבור לחברת הכנסת הילה וזאן.

דרור סורוקה: יש לזה תשובה מאוד פשוטה: גם אם קריית-ארבע ודרום הר חברון מתוקצבים על-ידי המשרד תחת גבולות הפריפריה החברתית צריך להבין שגבולות הפריפריה החברתית היא הגדרה מותנית בדירוג סוציו אקונומי.

דרור סורוקה: הדירוג הסוציו-אקונומי של הלמ"ס זה דירוג שבתקופה האחרונה הוא משתנה כמעט כל שנה, שנה וחצי.

דרור סורוקה: רק לפני שבועיים פורסם דירוג סוציו-אקונומי חדש שמזיז שוב רשויות למעלה ולמטה.

דרור סורוקה: זאת אומרת כל עוד הם תחת הפריפריה החברתית, אם מחר הם זזים מסוציו 4 ל-5 אז הם גם יוצאים מהפריפריה החברתית.

דרור סורוקה: ואם, למעשה, הם חלק מהנגב אז שם זאת הגדרה קבועה שלא תלויה בדירוג סוציו-אקונומי.

דרור סורוקה: זאת אומרת הם - - - חלק מהנגב על בסיס קבוע מכאן ועד עולם בעוד בפריפריה החברתית הם היום בפנים ויקבלו תקציב, ובעוד שנה הלמ"ס ישנה את הדירוג ויעלה את קריית-ארבע, למשל, מ-4 ל-5, ואז היא בחוץ לגמרי.

דרור סורוקה: זאת אומרת כאן זאת הגדרה קבועה שטובה לה, ושם זאת הגדרה שמשתנה לפי דירוג הלמ"ס מעת לעת וזאת הגדרה של על.

שגית אפיק: אבל למעט הלמ"ס מה ההגדרה בפריפריה החברתית?

שגית אפיק: לפי מה ההגדרה הולכת שם?

דרור סורוקה: יש החלטת ממשלה שקובעת שפריפריה חברתית זה רשויות שהן לא בנגב ובגליל, והן בדירוג חברתי 4-1 על-פי דירוג למ"ס העדכני.

דרור סורוקה: זאת אומרת ברגע שרשות עולה מ-4 ל-5 - -

שגית אפיק: אז היא כבר לא זכאית.

דרור סורוקה: אז היא יוצאת מהפריפריה החברתית.

שגית אפיק: ורשות יכולה לקבל גם מכוח זה וגם מכוח זה?

ינון אזולאי: לא.

דרור סורוקה: לא.

שגית אפיק: היא יכולה לקבל פעם אחת.

דרור סורוקה: כן, היא יכולה לקבל פעם אחת – או שהם משתייכים לנגב או לגליל או לפריפריה החברתית.

דרור סורוקה: זה מה שהחלטת הממשלה קובעת.

דרור סורוקה: מי שלא בנגב ובגליל והוא רמה 4-1.

דרור סורוקה: אם דרום הר חברון או קריית-ארבע יעלו מ-4 ל-5 מחר בבוקר הם יהיו בחוץ מכל הכיוונים.

ינון אזולאי: חברת הכנסת הילה שי וזאן, את רוצה לדבר?

ינון אזולאי: אני רוצה לסכם ואז לעבור להצבעה.

הילה שי וזאן: אני רוצה לשאול שאלה: כמובן, ההצעה חשובה, ואני בעד – כמו קריית מלאכי שתיכנס לפה.

הילה שי וזאן: האם יש לנו נתונים מתוך התקציב כמה ניתן לפריפריה החברתית וכמה ניתן לנגב ולגליל?

דרור סורוקה: יש נתונים כמה ניתן, גם לכל עיר יש נתונים.

הילה שי וזאן: - - - לא בכל עיר – בין נגב גליל שזה החוק המקורי לבין כל ההרחבות שניתן לאחר מכן לפריפריה החברתית.

הילה שי וזאן: יש חלוקה הזאת?

ינון אזולאי: דרור, זה התחיל ב-350.

דרור סורוקה: כן.

דרור סורוקה: אנחנו מקפידים.

דרור סורוקה: אני אסביר: עד שהפריפריה החברתית נכנסה לגבולות המשרד שלנו התקציב עמד ב-2016 על 200 מיליון שקל לשנה.

דרור סורוקה: - - - נכנסה ב-2016, והתקציב גדל מ-200 ל-500 מיליון בזכות השר דרעי.

דרור סורוקה: - - - שהחלוקה בין הנגב והגליל והפריפריה והגליל תהיה שוויונית פחות או יותר.

דרור סורוקה: זאת אומרת בערך 250 בנגב ובגליל, סדר גודל של 250 בפריפריה החברתית.

דרור סורוקה: שוב, צריך להבין שהנגב והגליל בזכות ההחלטה ב-2016 עלה בעוד כמה עשרות מיליונים, והפריפריה החברתית מקבלת את חלקה.

דרור סורוקה: בפועל אני חייב להגיד שהנגב והגליל מקבלים קצת יותר כי זה לא מדע מדויק אז זה יכול להגיע ל-290-280 לנגב והגליל ו-220-210 לפריפריה החברתית או 300-200.

דרור סורוקה: אנחנו מתייחסים בצורה שוויונית ככל האפשר בשני האזורים.

דרור סורוקה: לרוב הנגב והגליל מקבלים קצת יותר בגלל - - -

הילה שי וזאן: אז אתה אומר שבכל מקרה הייתה עלייה ובכל מקרה הנגב והגליל, שזה בסופו של דבר כוונתו המקורית של החוק והעידוד של אזורים מרוחקים, לא נפגע.

דרור סורוקה: לא רק שלא נפגעו - - -

ינון אזולאי: רק נעשה אפילו יותר.

דרור סורוקה: - - - כמה שירותים בשנים האחרונות.

ינון אזולאי: תודה.

ינון אזולאי: אני מבקש לעבור להצבעה על הצעת חוק הרשות לפיתוח הנגב, התש"ף

ינון אזולאי: -2020 - מי בעד?

ינון אזולאי: מי נגד?

ינון אזולאי: מי נמנע?

ינון אזולאי: ההצעה אושרה.

ינון אזולאי: ההצעה עברה ותעלה לקריאה ראשונה.

ינון אזולאי: תודה רבה לכולם.

ינון אזולאי: עכשיו הצעות לסדר, מי שרוצה.

בצלאל סמוטריץ': אם יש עוד רבע שעה בוא נטפל בכמה סוגיות על מענקים.

בצלאל סמוטריץ': נראה לי שפה כולנו נסכים.

ינון אזולאי: אני לא יכול לזוז מילימטר בלי היושב-ראש גפני, אני נאמן לו.

ינון אזולאי: תודה רבה לכולם.

ינון אזולאי: תודה רבה לשלומית, לשגית.

ינון אזולאי: הישיבה נעולה.